Noteikumu projekts 24-TA-593
Izdrukāts 29.07.2026. 22.29 - 4.0 Redakcija
Noteikumu projekts 24-TA-593
Izdrukāts 29.07.2026. 22.29 - 4.0 Redakcija
Eiropas Savienības kohēzijas politikas programmas 2021.–2027. gadam 1.4.1. specifiskā atbalsta mērķa “Uzlabot digitālo savienojamību” 1.4.1.1. pasākuma “Platjoslas infrastruktūras attīstība (pēdējā jūdze)” īstenošanas noteikumi
Izdoti saskaņā ar Eiropas Savienības fondu 2021.—2027. gada plānošanas perioda vadības likuma 19.panta 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 1.4.1. specifiskā atbalsta mērķa “Uzlabot digitālo savienojamību” 1.4.1.1. pasākumu “Platjoslas infrastruktūras attīstība (pēdējā jūdze)” (turpmāk – pasākums);
· 1.2. pasākuma mērķi un mērķa grupu;
· 1.3. pasākumam pieejamo un plānoto finansējumu un nacionālā līdzfinansējuma likmi;
· 1.4. prasības Eiropas Reģionālās attīstības fonda projekta (turpmāk – projekts) iesniedzējam (turpmāk – projekta iesniedzējs) un projekta sadarbības partnerim;
· 1.5. atbalstāmās darbības, attiecināmās izmaksas un to nosacījumus;
· 1.6. komercdarbības atbalsta piešķiršanas nosacījumus.
· 2. Termini "vairumtirdzniecības līmeņa piekļuve" un "maksimumstundas apstākļi" šajos noteikumos lietoti Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – regula Nr. 651/2014), 2.panta 139. un 139. e punkta izpratnē.
· 3. Pasākuma mērķis ir ļoti augstas veiktspējas elektronisko sakaru tīklu infrastruktūras izveide elektronisko sakaru pakalpojumu pieejamības nodrošināšanai galalietotājiem Latvijas teritorijā.
· 4. Pasākums tiek īstenots Latvijas teritorijā vietās, kuras atbilst regulas Nr. 651/2014  52. panta 3. punkta "a" apakšpunkta nosacījumiem par atbalsttiesīgiem apgabaliem, izņemot teritorijas, kas atbilst regulas Nr. 651/2014 52. panta 4. punkta nosacījumiem, ko pārbauda saskaņā ar regulas Nr. 651/2014 52. panta 5. punktu.
· 5. Pasākuma mērķa grupa ir elektronisko sakaru pakalpojumu galalietotāji, kas atrodas šo noteikumu 4. punktā minētajās teritorijās – mājsaimniecības (mājokļi) un sociālekonomiskie virzītājspēki saskaņā ar regulas Nr. 651/2014 2. panta 139. b punktu.
· 6. Pasākuma ietvaros Eiropas Reģionālās attīstības fonda finansējumu piešķir granta veidā.
· 7. Pasākumu īsteno atklātas projektu iesniegumu atlases veidā atbilstoši regulas Nr. 651/2014 52. panta 7.punkta “a” apakšpunktam.
· 8. Pasākuma ietvaros visi īstenotie projekti ir stratēģiskas nozīmes projekti saskaņā ar Eiropas Savienības kohēzijas politikas programmu 2021.–2027. gadam.
· 9. Pasākuma ietvaros atbildīgās iestādes funkcijas pilda Satiksmes ministrija (turpmāk – atbildīgā iestāde).
· 10. Satiksmes ministrija kā vadošā valsts pārvaldes iestāde sakaru nozarē (turpmāk – nozares ministrija) sagatavo informāciju par šo noteikumu 4. punktā minētajām teritorijām:
· 10.1. nodrošina kartografēšanu un sabiedrisko apspriešanu, lūdzot elektronisko sakaru komersantiem iesniegt pamatotu informāciju par to tīkliem, kuri atrodas vai kurus ticami plānots ierīkot mērķa teritorijā projekta īstenošanas laikā, un darot to publiski pieejamu reģionālā un Satiksmes ministrijas tīmekļvietnē atbilstoši regulas Nr. 651/2014 52. panta 5. punktam;
· 10.2. izveido šo noteikumu 4. punktā minētajās teritorijās šo noteikumu 5. punktā minēto galalietotāju objektu (adrešu) sarakstu, kuru pievieno projektu atklātas atlases nolikumam.
II. Pasākumam pieejamais finansējums
· 11. Pasākuma ietvaros plānotais kopējais attiecināmais finansējums ir 8 700 001 euro (tai skaitā elastības finansējuma apjoms 1 372 211 euro), tai skaitā Eiropas Reģionālās attīstības fonda finansējums 7 395 000 euro (tai skaitā elastības finansējuma apjoms 1 166 379 euro) un privātais finansējums – ne mazāks par 1 305 001 euro (tai skaitā elastības finansējuma apjoms 205 832 euro). Maksimālā Eiropas Reģionālās attīstības fonda finansējuma intensitāte ir 85 % no projektam plānotā kopējā attiecināmā finansējuma, un privātais līdzfinansējums nav mazāks par 15 % no projektam plānotā kopējā attiecināmā finansējuma.
· 12. Pieejamais attiecināmais finansējums līdz 2025. gada 31. decembrim, lai slēgtu līgumus par projektu īstenošanu, ir ne mazāks kā 7 327 790 euro, tai skaitā Eiropas Reģionālās attīstības fonda finansējums – 6 228 621 euro un privātais līdzfinansējums – ne mazāks kā 1 099 169 euro.
· 13. Projektu iesniegumu atlases pirmā kārta tiek izsludināta par šo noteikumu 12. punktā minēto pieejamo attiecināmo finansējumu, kur katram plānošanas reģionam atbilstošajam projektam (Latgales, Vidzemes, Rīgas, Zemgales un Kurzemes) ir pieejams kopējais finansējums ne mazāks kā 1 465 558 euro, tai skaitā Eiropas Reģionālās attīstības fonda finansējums – 1 245 724,2 euro un privātais līdzfinansējums – ne mazāks kā 219 833,8 euro.
· 14. Pēc 2026. gada 1. janvāra atbilstoši Eiropas Komisijas lēmumam par vidusposma pārskatu atbildīgā iestāde var ierosināt sadarbības iestādei palielināt pasākumam pieejamo Eiropas Reģionālās attīstības fonda finansējumu līdz šo noteikumu 11. punktā minētajam plānotajam kopējam finansējuma apmēram. Ja pasākumam pieejamais Eiropas Reģionālās attīstības fonda finansējums tiek palielināts, sadarbības iestāde izsludina projektu atlases otro kārtu par pieejamo finansējumu, tostarp (ja attiecināms) par neizmantoto pirmās atlases kārtas finansējumu. Projektu atlases otrajā kārtā apstiprina ne vairāk kā vienu projektu par visu Latvijas teritoriju.
III. Pasākumā sasniedzamie rādītāji
· 15. Specifiskā atbalsta mērķa un pasākuma ietvaros ir sasniedzami šādi rādītāji:
· 15.1. specifiskā atbalsta mērķa ietvaros līdz 2029. gada 31. decembrim sasniedzams specifiskā atbalsta mērķa iznākuma rādītājs - ar projekta īstenotāju noslēgtie līgumi par projekta īstenošanu 100 % no kopējā specifiskā atbalsta mērķa fondu finansējuma, tai skaitā līdz 2024. gada 31. decembrim ar projekta īstenotāju noslēgtie līgumi par projekta īstenošanu 30 % no kopējā specifiskā atbalsta mērķa fondu finansējuma;
· 15.2. Pasākuma ietvaros līdz 2029. gada 31. decembrim ir sasniedzami šādi rādītāji:
· 15.2.1. iznākuma rādītājs: 1565 papildu mājokļi ar piekļuvi ļoti augstas veiktspējas platjoslas tīklam (mājsaimniecību skaits);
· 15.2.2. iznākuma rādītājs: 521 papildu uzņēmumi ar piekļuvi ļoti augstas veiktspējas platjoslas tīklam (uzņēmumu skaits);
· 15.2.3. rezultāta rādītājs: 782 mājokļi, kas abonē (izmanto) platjoslas pieslēgumu ļoti augstas veiktspējas tīklam (mājsaimniecību skaits);
· 15.2.4. rezultāta rādītājs: 260 uzņēmumi, kas abonē (izmanto) platjoslas pieslēgumu ļoti augstas veiktspējas tīklam (uzņēmumu skaits).
· 16. Pasākuma ietvaros projektu atlases pirmajā kārtā līdz 2029. gada 31. decembrim ir sasniedzami šādi rādītāji:
· 16.1. iznākuma rādītājs: 1120 papildu mājokļi ar piekļuvi ļoti augstas veiktspējas platjoslas tīklam (mājsaimniecību skaits);
· 16.2. iznākuma rādītājs: 375 papildu uzņēmumi ar piekļuvi ļoti augstas veiktspējas platjoslas tīklam (uzņēmumu skaits);
· 16.3. rezultāta rādītājs: 560 mājokļi, kas abonē (izmanto) platjoslas pieslēgumu ļoti augstas veiktspējas tīklam (mājsaimniecību skaits);
· 16.4. rezultāta rādītājs: 185 uzņēmumi, kas abonē (izmanto) platjoslas pieslēgumu ļoti augstas veiktspējas tīklam (uzņēmumu skaits).
· 17. Projektu atlases pirmajā kārtā šo noteikumu 16. punktā minētie rādītāji sasniedzami sadalījumā pa plānošanas reģioniem: vienādās daļās Latgales, Vidzemes, Rīgas, Zemgales un Kurzemes plānošanas reģionā.
· 18. Projektu iesniegumu atlases otrajā kārtā sasniedzamos rādītājus nosaka visai Latvijas teritorijai kopumā proporcionāli pieejamajam finansējumam, plānojot šo noteikumu 15. punktā noteikto rādītāju sasniegšanu.
· 19. Šo noteikumu 17. un 18. punktā minēto rādītāju sasniegšanu finansējuma saņēmējs apraksta progresa ziņojumā, kuru tas iesniedz sadarbības iestādei, un kura saturs un sniegšanas kārtība ir noteikta līgumā par projekta īstenošanu. Progresa ziņojumā iekļauj vismaz šādas sadaļas:
· 19.1. sasniegtās rādītāju vērtības;
· 19.2. investīciju kartējums - galalietotāju, kuriem projektā nodrošināta piekļuve ļoti augstas veiktspējas platjoslas tīklam, atrašanās vieta, projektā izveidotās infrastruktūras veids un atrašanās vieta;
· 19.3. apliecinājums, ka finansējuma saņēmēja rīcībā ir rādītāju sasniegšanas dokumentārie pierādījumi, tostarp nodošanas – pieņemšanas akti, lejuplādes ātruma mērījumu akti, līgumi par interneta piekļuves pakalpojumu sniegšanu, pamatojumi, ka, balstoties uz būvniecības normatīvajos aktos noteiktajām prasībām un termiņiem, galalietotājam attiecīgajos objektos ir iespēja abonēt (izmantot) šo noteikumu 29. punktā minēto elektronisko sakaru pakalpojumu mēneša laikā no pieteikuma iesniegšanas elektronisko sakaru komersantam, u.c., un tie tiks uzrādīti pēc pieprasījuma sadarbības iestādei vai auditējošai iestādei visā projekta īstenošanas un pēcuzraudzības periodā.
IV. Prasības projekta iesniedzējam un sadarbības partnerim
· 20. Projekta iesniedzējs ir elektronisko sakaru komersants:
· 20.1. kuram ir tiesības sniegt elektronisko sakaru pakalpojumus un nodrošināt elektronisko sakaru tīklu Latvijā;
· 20.2. kurš iepriekšējo trīs gadu laikā un kārtējā gadā līdz projekta iesniegšanas termiņa beigām ir nodrošinājis elektronisko sakaru tīkla izveidi vismaz 300 objektos (adresēs).
· 21. Projekta iesniedzējs var piesaistīt sadarbības partneri, noslēdzot sadarbības līgumu atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā. Sadarbības līgums nosaka savstarpējo atbildību, funkcijas, finansēšanas mehānismu (ja attiecināms), apņemšanos sasniegt projektam noteiktos rādītājus, pārskatu sniegšanas kārtību un pienākumus projekta sekmīgai īstenošanai.
· 22. Atbilstību šo noteikumu 20. punktā noteiktajām prasībām projekta iesniedzējs apliecina, iesniedzot sadarbības iestādē pieredzes aprakstu, kura saturu nosaka projektu atlases nolikumā. Projekta iesniedzējs 20.2. apakšpunktā noteikto prasību par tīkla nodrošināšanu 300 adresēs var izpildīt kopā ar sadarbības partneri. Sadarbības partnerim ir pienākums ievērot šo noteikumu 37.6. apakšpunktu.
· 23. Projekta sadarbības partneris ir elektronisko sakaru komersants, kuram ir tiesības sniegt elektronisko sakaru pakalpojumus un nodrošināt elektronisko sakaru tīklu Latvijā.
· 24. Projekta iesniedzējs un sadarbības partneris uzsāk projektā paredzēto darbību īstenošanu pēc projekta iesnieguma iesniegšanas sadarbības iestādē, atbilstoši regulas Nr. 651/2024 6. panta 2. punktam un regulas Nr. 651/2014 2. panta 23. punktam.
· 25. Projektu atlases pirmajā kārtā projekta iesniedzējs iesniedz projekta iesniegumu par katra plānošanas reģiona teritoriju atsevišķi, ievērojot šo noteikumu 13. punktā minēto pieejamo attiecināmo finansējumu un nosakot ne mazākus rādītājus kā šo noteikumu 17. punktā.
· 26. Projekta atlases pirmajā kārtā projekta iesniedzējam ir tiesības iesniegt vienu vai vairākus iesniegumus, un ne vairāk kā vienu par katru plānošanas reģionu.
· 27. Projektu atlases otrajā kārtā projekta iesniedzējs iesniedz vienu projekta iesniegumu par visu Latvijas teritoriju, nosakot ne mazākus rādītājus kā noteikts atlases nolikumā saskaņā ar šo noteikumu 18. punktu.
· 28. Projekta iesniedzējs sagatavo projekta iesniegumu atbilstoši projektu iesniegumu atlases nolikumā noteiktajām prasībām un iesniedz to sadarbības iestādē, izmantojot Kohēzijas politikas fondu vadības informācijas sistēmu. Ja sadarbības iestāde apstiprina projekta iesniegumu, projekta iesniedzējs ir finansējuma saņēmējs.
V. Atbalstāmās darbības un izmaksas
· 29. Pasākuma ietvaros atbalstāmā darbība ir tehnoloģiski neitrālu pieslēgumu ierīkošana, kas atbalsta ilgtspējīgu nākamās paaudzes fiksēto un fiksēto bezvadu tīklu sakaru savienojamību elektronisko sakaru pakalpojumu pieejamības nodrošināšanai šo noteikumu 5. punktā minētajiem galalietotājiem ar lejupielādes ātrumu vismaz 300 Mb/s maksimumstundas apstākļos saskaņā ar regulas Nr. 651/2014 52. panta 3. punkta “a” apakšpunktu, 5. punkta “a” apakšpunktu un 6. punkta “a” apakšpunktu.
· 30. Pasākuma ietvaros plāno šādas tiešās attiecināmās izmaksas, kas sekmē šo noteikumu 3. punktā minētā mērķa un šo noteikumu 15. punktā minēto rādītāju sasniegšanu:
· 30.1. ļoti augstas veiktspējas tīkla pasīvās infrastruktūras (piemēram, kabeļu kanalizācijas cauruļu, kanālu, stabu, mastu, tumšās optiskās šķiedras kabeļu, sadales skapju, lūku) materiālu iegādes un būvniecības izmaksas;
· 30.2. ļoti augstas veiktspējas tīkla aktīvās infrastruktūras (piemēram, maršrutētāju un komutatoru, radio bāzes staciju, vadības un pārvaldības serveru) materiālu iegādes un ierīkošanas izmaksas;
· 30.3. ļoti augstas veiktspējas tīkla projektēšanas izmaksas;
· 30.4. ļoti augstas veiktspējas tīkla autoruzraudzības izmaksas;
· 30.5. ļoti augstas veiktspējas tīkla ekspertīžu un izpētes izmaksas;
· 30.6. elektroapgādes sadales sistēmas operatora pieslēguma izveides izmaksas ļoti augstas veiktspējas tīklam;
· 30.7. ļoti augstas veiktspējas tīkla būvdarbu uzraudzības izmaksas;
· 30.8. ļoti augstas veiktspējas tīkla testēšanas un mērījumu veikšanas izmaksas un pieņemšanai ekspluatācijā nepieciešamās dokumentācijas izstrādes izmaksas;
· 30.9. ļoti augstas veiktspējas tīkla darbības un piekļuves kontroles iekārtu iegādes un uzstādīšanas izmaksas;
· 30.10. īstenošanas personāla atlīdzības izmaksas un izmaksas, kas radušās uz darba līguma pamata šo noteikumu 30. punktā minēto darbu veikšanai, izņemot materiālu un iekārtu iegādi un būvuzraudzību. Ja personāla iesaisti projektā nodrošina saskaņā ar daļlaika attiecināmības principu, attiecināma ir ne mazāka kā 30 % noslodze.
· 31. Šo noteikumu 30.10. apakšpunktā noteiktās attiecināmās izmaksas, izņemot materiālu un iekārtu iegādes un būvdarbu uzraudzības izmaksas, un nepārsniedzot šo noteikumu 34. punktā noteiktos attiecināmo izmaksu ierobežojumus, iespējams attiecināt finansējuma saņēmējam vai sadarbības partnerim par pašu veiktajiem darbiem, ja ir izpildīti šādi nosacījumi:
· 31.1. 30.1., 30.3., 30.4., un 30.6.  apakšpunktā minēto darbu veikšanai - finansējuma saņēmējs vai sadarbības partneris, atbilstoši normatīvajiem aktiem būvniecības jomā ir reģistrēts Būvniecības informācijas sistēmā kā būvkomersants attiecīgajā specialitātē un darbības sfērā, kurā veikti attiecīgie darbi, un darbu veicēji ir sertificēti atbilstoši normatīvajiem aktiem būvniecības jomā attiecīgajā darbības sfērā, ja to nosaka normatīvie akti būvniecības jomā;
· 31.2. 30.2., 30.5., 30.8. un 30.9. apakšpunktā minēto darbu veikšanai - darbu veicēji ir finansēja saņēmēja vai sadarbības partnera speciālisti, tostarp tādi, kuri ir sertificēti attiecīgajā darbības sfērā,  ja to paredz normatīvie akti;
· 31.3. darbu veikšanai netiek piesaistīti apakšuzņēmēji, papildus neizslēdzot iepirkumu veikšanu visu pārējo darbu izpildei.
· 32. Projekta izmaksas vairāk nekā 70 % apmērā attiecas uz ieguldījumiem šo noteikumu 30.1. apakšpunktā, ievērojot regulas Nr. 651/2014 52. panta 6. punktu.
· 33. Pievienotās vērtības nodokļa maksājumi, kas tiešā veidā saistīti ar projektu, uzskatāmi par attiecināmajām izmaksām saskaņā ar regulas Nr. 2021/1060 64. panta 1. punkta “c” apakšpunktu, ja pievienotās vērtības nodoklis nav atgūstams atbilstoši normatīvajiem aktiem nodokļu politikas jomā.
· 34. Šo noteikumu 30.3., 30.4. un 30.7. apakšpunktā minētās izmaksas kopā nepārsniedz 10 % no kopējām attiecināmajām izmaksām.
· 35. Pasākuma īstenošanā radušās izmaksas var uzskatīt par attiecināmām finansēšanai no Eiropas Reģionālās attīstības fonda, ja tās atbilst šo noteikumu 30. punktā ietvertajām izmaksu pozīcijām un ir radušās ne agrāk kā dienā, kad projekta iesniegums ir iesniegts sadarbības iestādē. Projekta iesniegumā neiekļauj un finansējumu nepiešķir pabeigtām darbībām.
· 36. Projekta īstenošanas gaitā radušās sadārdzinājuma izmaksas finansējuma saņēmējs un sadarbības partneris (ja attiecināms) sedz no saviem līdzekļiem, kas ir brīvi no jebkāda komercdarbības atbalsta.
VI. Pasākuma projektu īstenošanas un uzraudzības nosacījumi
· 37. Finansējuma saņēmējs:
· 37.1. nodrošina projekta rezultātu ilgtspēju vismaz piecus gadus pēc projekta pabeigšanas;
· 37.2. uztur projekta īstenošanā radītās vērtības un nodrošina nepieciešamos līdzekļus to uzturēšanai piecus gadus pēc projekta pabeigšanas;
· 37.3. uzkrāj datus un pamatojošo dokumentāciju par projekta ietekmi uz šo noteikumu 17. un 18. punktā minētajiem rādītājiem un veic rādītāju uzskaiti un ziņošanu atbilstoši šo noteikumu 19. punktam, nodrošinot vienotu metodoloģiju rādītāju uzskaitei projektā;
· 37.4. nodrošina komunikācijas un vizuālās identitātes pasākumus atbilstoši nosacījumiem saskaņā ar regulas Nr. 2021/1060 47. pantu un 50. pantu, un kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027.gada plānošanas periodā, ņemot vērā stratēģiskas nozīmes projektam noteiktās prasības, tostarp:
· 37.4.1. izstrādā stratēģiski svarīga projekta komunikācijas plānu, kas paredz nodrošināt vismaz vienu plašāka mēroga publicitātes pasākumu mediju intereses un sabiedrības uzmanības piesaistīšanai;
· 37.4.2. iesniedz stratēģiski svarīga projekta komunikācijas plānu informācijai atbildīgajai iestādei;
· 37.4.3. visās stratēģiski svarīga projekta komunikācijas aktivitātēs nodrošina sadarbību ar atbildīgo iestādi;
· 37.5. nodrošina, ka projektā plānotie darbi netiek finansēti vai līdzfinansēti, kā arī tos nav plānots finansēt vai līdzfinansēt no citiem valsts un ārvalstu finanšu atbalsta instrumentiem, tostarp no programmām platjoslas jeb ļoti augstas veiktspējas tīklu ”pēdējās jūdzes” infrastruktūras attīstībai, kas tiek finansētas Eiropas Savienības Atveseļošanas un noturības mehānisma plāna investīciju ietvaros;
· 37.6. izstrādā iekšējās kontroles sistēmu, ietverot tajā informāciju par interešu konflikta, krāpšanas, korupcijas risku un dubultā finansējuma novēršanas mehānismu, kā arī nodrošina, ka finansējuma saņēmēja darbinieki, kuri saistīti ar projekta īstenošanu, paraksta interešu konflikta neesamības apliecinājumu saskaņā ar Eiropas Parlamenta un Padomes 2024. gada 23. septembra Regulas (ES, Euratom) Nr. 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija) 61.panta un iepirkumus regulējošo normatīvo aktu prasībām;
· 37.7. nodrošina vairumtirdzniecības piekļuvi atbilstoši regulas Nr. 651/2014 52. panta 8.punktam, kā arī vismaz reizi trijos gados iesniedz nozares ministrijai vairumtirdzniecības līmeņa piekļuves tarifa priekšlikumu un tarifa aprēķināšanas metodiku, ievērojot regulas Nr. 651/2014 52. panta 9. punkta ”c” apakšpunkta nosacījumus, kā arī tiesību aktus par tarifu aprēķināšanas un izmaksu aprēķināšanas un attiecināšanas metodiku elektronisko sakaru nozarē (ja attiecināms);
· 37.8. izpilda šo noteikumu 52. punktā minētās Subsidēto elektronisko sakaru tīklu uzraudzības komitejas saskaņā ar regulas Nr. 651/2014  52. panta 8. un 9. punktu pieņemtos lēmumus.
· 38. Projekta iesniedzējs un sadarbības partneris (ja tāds ir paredzēts) nodrošina, lai projekta attiecināmās izmaksas netiktu kumulētas un segtas no citiem publiskajiem līdzekļiem.
· 39. Pēc tam, kad noslēgts līgums par projekta īstenošanu, sadarbības iestāde, pamatojoties uz finansējuma saņēmēja rakstisku avansa pieprasījumu, atbilstoši normatīvajam aktam par valsts budžeta līdzekļu plānošanu Eiropas Savienības fondu projektu īstenošanai un maksājumu veikšanu 2021.–2027. gada plānošanas periodā var piešķirt finansējuma saņēmējam avansa maksājumus. Maksimālais avansa apjoms nevar pārsniegt 30 % no projektam piešķirtā Eiropas Reģionālās attīstības fonda finansējuma. Avansu var izmaksāt vairākos maksājumos. Sadarbības iestāde, veicot avansa un starpposma maksājumus, ievēro nosacījumu, ka to kopsumma nedrīkst pārsniegt 90 % no projektam piešķirtā Eiropas Reģionālās attīstības fonda finansējuma.
· 40. Finansējuma saņēmējs un sadarbības partneris projekta īstenošanai nepieciešamo preču un pakalpojumu iegādi veic saskaņā ar publisko iepirkumu reglamentējošajiem normatīvajiem aktiem, īstenojot atklātu, pārredzamu, nediskriminējošu un konkurenci nodrošinošu konkursa procedūru.
· 41. Finansējuma saņēmējs nodrošina principa "nenodarīt būtisku kaitējumu" ievērošanu un projekta atbilstību Eiropas Savienības un nacionālajiem normatīvajiem aktiem vides jomā, tostarp:
· 41.1. atbilstību zaļā publiskā iepirkuma principiem, veicot iepirkumu saskaņā ar šo noteikumu 40. punktu, zaļā publiskā iepirkuma obligāto prasību ievērošanu un to piemērošanas kārtību;
· 41.2.  ilgtspējīgus un atjaunojamos energoresursus izmantojošus risinājumus vai ar tiem saistītas tehnoloģijas būvniecības procesā.
· 42. Pasākuma ietvaros projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2029. gada 31. decembrim.
· 43. Projekta īstenošanas vieta ir Latvijas Republika.
· 44. Projekta rezultātā veiktie ieguldījumi ir finansējuma saņēmēja vai sadarbības partnera (ja attiecināms) īpašums.
VII. Ar komercdarbības atbalsta saņemšanu saistītie nosacījumi
· 45. Pasākuma ietvaros īstenotajiem projektiem piešķir komercdarbības atbalstu saskaņā ar regulas Nr. 651/2014  52. pantu, ievērojot šādus nosacījumus:
· 45.1. projekta ietvaros izbūvētais tīkls ir ļoti augstas veiktspējas tīkls un visā šī pasākuma ietvaros izveidotās infrastruktūras amortizācijas periodā atbilst šādiem nosacījumiem:
· 45.1.1. nodrošina fiksēto un fiksēto bezvadu tīklu sakaru savienojamību galalietotājiem atbilstoši regulas Nr. 651/2014 52. panta 3. punkta “a” apakšpunktam;
· 45.1.2. ir izbūvēts teritorijās un objektos (adrešu līmenī), kas noteikti kartografēšanā  saskaņā ar regulas Nr. 651/2014 52. panta 5. punktu, ievērojot 52.panta 4.punktu;
· 45.1.3. nodrošina lejupielādes ātrumu vismaz 300 Mb/s maksimumstundas apstākļos atbilstoši regulas Nr. 651/2014 52. panta 6. punkta “a” apakšpunktam.
· 45.2. attiecināmas ir izmaksas, kas minētas šo noteikumu 30. punktā un ir regulas Nr. 651/2014 52. panta 2.punktam atbilstošas ar fiksēto piekļuves tīklu (pēdējā jūdze) un ar tiem vienlaikus nepieciešamo atvilces maršrutēšanas tīklu (vidējā jūdze) saistītas izmaksas;
· 45.3. finansējuma saņēmējs un sadarbības partneris (ja attiecināms) nodrošina atsevišķu grāmatvedības uzskaiti par finansējuma izlietojumu projektā, nodalot tā ietvaros veiktās darbības no citas saimnieciskās darbības atbilstoši regulas Nr. 651/2014  52. panta 11. punktam;
· 45.4. finansējuma saņēmējs un sadarbības partneris (ja attiecināms) nodrošina vismaz tādu vairumtirdzniecības līmeņa piekļuvi, kas definēta regulas Nr. 651/2014 2. panta 139. punktā un noteikta regulas Nr. 651/2014  52. panta 8. punktā, tas ir, aktīvo vairumtirdzniecības līmeņa piekļuvi piešķir vismaz uz 10 gadiem no tīkla darbības sākuma, un vairumtirdzniecības līmeņa piekļuvi platjoslas tīklam, kurā nav aktīvo komponentu (piemēram, kabeļu kanalizācijai, balstiem, mastiem, torņiem, tumšai optiskai šķiedrai, skapjiem, kabeļiem), piešķir uz attiecīgo elementu kalpošanas laiku:
· 45.4.1. visam tīklam, tostarp tādām tīkla daļām, kurās ir izmantota esošā infrastruktūra, piemēro vienādus piekļuves nosacījumus;
· 45.4.2. piekļuves nodrošināšanas pienākumi paliek spēkā neatkarīgi no izmaiņām tīkla īpašumtiesībās, pārvaldībā vai ekspluatācijā;
· 45.4.3. tīkls nodrošina piekļuvi vismaz trim piekļuves prasītājiem un dara pieejamus piekļuves prasītājiem vismaz 50 % no jaudas;
· 45.4.4. piekļuvi piešķir arī tām tīkla daļām, kurām nav piešķirts valsts finansējums vai kuras var nebūt izvērsis finansējuma saņēmējs vai sadarbības partneris, piemēram, piešķirot piekļuvi aktīvam aprīkojumam pat tad, ja ir finansēta tikai platjoslas infrastruktūra.
· 45.5. finansējuma saņēmējs un sadarbības partneris atbilstoši regulas Nr. 651/2014  52. panta 9. punkta “c” apakšpunktam nodrošina vairumtirdzniecības līmeņa piekļuves tarifa projekta un tā aprēķināšanas metodikas projekta iesniegšanu nozares ministrijai vismaz reizi trijos gados;
· 45.6. atklātā projektu atlasē atbilstoši regulas Nr. 651/2014 52. panta 7.punkta “a” apakšpunktam atbalstu piešķir atlases nolikumā noteiktā konkurenci veicinošā procedūrā, tostarp ietverot projekta atlases kritērijus saistībā ar saimnieciski izdevīgākā piedāvājuma noteikšanu.
· 45.7. finansējuma saņēmējs un sadarbības partneris (ja attiecināms) pēc projekta pabeigšanas visā šī pasākuma ietvaros izveidotās infrastruktūras amortizācijas periodā  nodrošina galalietotājiem iespēju saņemt regulas Nr. 651/2014  2.panta 139.a punktam atbilstošu pakalpojumu.
· 46. Pasākuma ietvaros īstenotajos projektos atbalsta instruments ir grants, maksimālā atbalsta summa individuālam projektam ir noteikta šo noteikumu 13. un 14. punktā, nepārsniedzot regulas Nr. 651/2014   4. panta y apakšpunktā vienam projektam  noteikto paziņošanas robežvērtību, un kopējais pieļaujamais atbalsta apmērs ir noteikts 7 395 000 euro šo noteikumu 29. punktā minētajām darbībām un šo noteikumu 30. punktā minētajām attiecināmajām izmaksām, ievērojot, ka maksimālā atbalsta intensitāte ir 85 % no projektam plānotā kopējā attiecināmā finansējuma.
· 47. Uz projekta iesnieguma iesniegšanas dienu un atbalsta piešķiršanas brīdi tiek vērtēts, vai finansējuma saņēmējs un sadarbības partneris nav grūtībās nonācis uzņēmums, kas definēts regulas Nr. 651/2014 2. panta 18. punktā. Atbilstību šī punkta nosacījumiem vērtē saistīto uzņēmumu līmenī, ko nosaka atbilstoši regulas Nr. 651/2014  I pielikuma 3.panta 3.punktam.
· 48. Komercdarbības atbalsta sniedzēja pasākuma ietvaros ir sadarbības iestāde.
· 49. Atbalsts netiek sniegts finansējuma saņēmējam un sadarbības partnerim (ja attiecināms), uz kuru attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts tiek atzīts par nelikumīgu un nesaderīgu ar kopējo tirgu. Atbilstību šī punkta nosacījumiem vērtē saistīto uzņēmumu līmenī, ko nosaka atbilstoši regulas Nr. 651/2014  I pielikuma 3.panta 3.punktā noteiktajam.
· 50. Par atbalsta piešķiršanas brīdi uzskata dienu, kad pieņemts atbalsta sniedzēja lēmums par projekta apstiprināšanu vai atzinums par nosacījumu izpildi atbilstoši regulas Nr. 651/2014 2.panta 28.punktam. Lēmumu par atbalsta piešķiršanu pieņem līdz termiņam, kas noteikts regulas Nr. 651/2014   59. pantā, ievērojot regulas Nr.651/2014  58. panta 4. punktu.
· 51. Informāciju par regulas Nr. 651/2014 52. panta ietvaros izsniegto atbalstu sadarbības iestāde publicē atbilstoši regulas Nr. 651/2014 9. panta 1. un 4. punktā noteiktajām publicitātes pasākumu prasībām saskaņā ar normatīvajiem aktiem par kārtību, kādā publicē informāciju par sniegto valsts atbalstu un piešķir un anulē elektroniskās sistēmas lietošanas tiesības.
· 52. Pasākuma investīcijas rezultātā izveidotās infrastruktūras piekļuves noteikumu uzraudzību visā šī pasākuma ietvaros izveidotās infrastruktūras amortizācijas periodā nodrošina  nozares ministrijas saskaņā ar tiesību aktiem ļoti augstas veiktspējas tīklu infrastruktūras attīstības un atbalsta jomā izveidota Subsidēto elektronisko sakaru tīklu uzraudzības komiteja, kura, ievērojot regulas Nr. 651/2014 52. panta 8. un 9. punktu, veic sekojošus pienākumus:
· 52.1. vismaz reizi trīs gados apstiprina vairumtirdzniecības līmeņa piekļuves cenu un tās aprēķināšanas metodiku pasākuma īstenošanas rezultātā izveidotajai infrastruktūrai;
· 52.2. apstiprina vairumtirdzniecības līmeņa piekļuves nosacījumus pasākuma īstenošanas rezultātā izveidotajai infrastruktūrai.
· 53. Sadarbības iestāde, finansējuma saņēmējs un sadarbības partneris (ja attiecināms) nodrošina uzraudzības un dokumentu glabāšanas nosacījumus atbilstoši regulas Nr. 651/2014  12.panta 1. un 3. punktam.
· 54. Ja ir pārkāpti regulas Nr. 651/2014 nosacījumi, finansējuma saņēmējam un sadarbības partnerim ir pienākums atbalsta sniedzējam atmaksāt projekta ietvaros saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

